Orangtatua deng basudara tuang hati jantong!
Ada anging bae par oras nih, tagal Acim deng Sander akor paske. Dong dua ada dudu lia Zaiful deng Yohanis barmaeng hape.
Sander: Abang, su lia anana jaman skarang pung slak tuh?
Acim koro kaning
Sander: tar sama katong dolo-dolo la bulang tarang, dudu straat maeng skolah batu
Acim sondor manyao, mar kaning labe takoro baru nganga Zaiful deng Yohanis sampe kapala su miring ka kiri amper dapa bahu. Sander topu Acim bahu. Acim takajou:
Acim: karnikus nih, beta hati ilang tuh
Sander: nganga anana kacupeng alus barmaeng tuh jang sampe miring bagitu skang dong bilang katong nih ausu tar iko jaman
Acim: Sander, itu dong dua story apa yang letsgo, tern rait ka apa tuh? Itu nama gunung ka dusung? Jang sampe terem ball kapa?
Sander: hahaha..... itu bahasa enggres. Dolo abang dong deng balanda toh? Anana skarang nih su deng enggres
Acim: la dong dua barmaeng tar baku nganga mar story deng slak maeng prentah macang ada poti-poti par loko apapa bagitu e
Sander: anana oras skarang bukang, dudu baku sablah mar story tar nganga muka, tatawa jua deng akang hape tuh. Lia dong dua alus tuh
Acim: (panggel dong dua alus tuh) Ipul, Nani...
Zaiful deng Yohanis tar manyao
Sander: Abang, tar dengar tuh
Acim: Sander e, anana nih bukang, tunggu. Beta pi loko bangkawang sana dolo
Sander: tar usah. Anana nih kore sa boleh, kalu panggel tar dengar
Acim: dolo tuh katong dapa ajar, mau pi ka sapa kintal par barmaeng, taru talingang par dengar orangtatua panggel. Jadi katong pendengarang tajang. Tusa blumpa dari degu-degu sa katong tau, mar anana skarang nih dong taru talingang par apa?
Sander: mau dengar bagumana abang, lobang talingang taprop akang barang putih alus tuh e
Zaiful deng Yohanis maeng gem onlain pake hetset tutu lubang talingang
Acim: Nyong, anana nih tar toher la mangapa prop talingang deng kapas? Ka gigi ada balobang?
Acim skrek babae paskali tagal tar ada turunan toher dalang rumah. Acim pi kore Zaiful deng Yohanes. Dong dua kaget tar bae paskali
Ipull: Ao papa, itu ka seng beta kanal sut tuh. Nani se masih lif toh?
Nani: lif apa? Wate nih, beta su mau maso markas tuh, mar Wate biking beta kaget beta ambor tembakan sampe lupa relot amun tuh ka seng
Acim: he.....coba sorang dua taru barang bodoh tuh. Ipul, ini sorang pake bahasa dari sorga mana? Papa deng Wate Cande tar mangarti
Ipul: Papa e makanya gaul sadiki
Acim: (tutu Ipul mulu) se seng boleh bilang kata itu. Itu cuma par orang basar sa. Anana alus-alus balong mangarti akang. Ingatang, tar boleh bilang akang ulang
Ipul: (marontak kas lapas Acim tangang dari dia mulu) gaul tuh batamang ka sana mo. Papa tuh pikirang sasabarang
Acim: o....lalu letsgo, sut, lif, relot, amun tuh apa? Itu bahasa enggres? Dong dua biking diri macang ada bule satu babae di muka kamong dua biji mata bagitu
Nani: katong ada maeng gem onlain, itu bahasa di gem
Acim: Yah Allah e, Nani, kamong seng bisa pake malayu par barmaeng akang?
Nani: akang su pake enggres wate, mau pake malayu par apa
Acim: mangapa pake enggres?
Nani: mo skang orang di luar negri yang biking akang toh la dong pake dong bahasa jua mo
Acim: oh, iko dong bahasa la kamong tau akang pengertian?
Ipul: tau te. Biar spotong-spotong
Acim: Sorang pung salah di situ Ipul
Ipul: salah apa? Papa yang bali hape par beta toh
Acim: iyo, mar itu par jaga-jaga kalu mau kas' kabar par Uwa dong di Balanda, bukang par se barmaeng la deng bahasa yang papa bingong
Nani: la barang Wate mau bagumana?
Acim: Nani, se deng Ipul nih skolah toh?
Ipul: skolah te mi
Sander: la tagal skolah la dong bisa enggres tuh abang e
Acim: iyo beta mangarti
Sander: la abang maksud apa tanya bagitu?
Acim: Nani, loko bae se deng Ipul biking gem la pake malayu
Ipul: pake malayu skang orang bingung te wate
Acim: ha...sorang jua bingung deng enggres toh
Nani: iya, sadiki-sadiki
Acim: kalu bagitu biking orang enggres bingung lai, jang kas tinggal dong biking katong bingong sandiri
Nani: la kalu biking gem la pake bahasa malayu bagumana?
Acim: Wate tanya se Nani, relot tuh apa?
Nani: isi peluru
Acim: ha...pake akang
Ipul: la kalu tern left?
Acim: itu apa?
Ipul: belok ka kiri
Acim: resten
Nani: mo kalu sut?
Acim: itu apa?
Nani: tembak
Acim: skot. Kalu seng lot dia, jadi keker babae la skot
Ipul: la kalu bagitu sapa mau maeng akang gem tuh papa?
Acim: katong te
Nani: barang wate mau maeng?
Acim: asal se deng Ipul biking kang do
Ipul deng Nani baku nganga. Dong dua dapa kapala saki sudah nih. Orangtatua nih jua seng kalah dar anana jaman skarang. Hahahaha